钦定古今图书集成/明伦汇编/官常典/第559卷 > 路嗣恭
## 钦定古今图书集成/明伦汇编/官常典/第559卷 > 路嗣恭

按《唐书》本传，“嗣恭，字懿范，京兆三原人。始名剑客，以
世荫为邺尉。席豫黜陟河朔，表为萧关令，连徙神乌、
姑臧二县，考绩为天下最。元宗以为可嗣汉鲁恭，因
赐名，转渭南令，主杜化、东阳二驿。时关畿用兵，使人
系道，嗣恭储具有素，民以不扰。后为郭子仪朔方节
度留后，大将孙守亮拥重兵，骄蹇不受制，嗣恭因称疾，守亮至即杀之，一军皆震。永泰三年，检校刑部尚
书，知省事，出为江西观察使，以善治财赋称。有贾明
观者，素事鱼朝恩，朝恩诛，当坐死。宰相元载纳其赂，
遣效力江西。将行，居民数万怀瓦石候击，载谕市吏
禁止，乃得去。魏少游畏载，常回容之，及嗣恭代少游，
即日杖死。大历八年，岭南将哥舒晃杀节度使吕崇
贲，五岭大扰。诏嗣恭兼岭南节度使，封冀国公。嗣恭
募勇敢士八千人，以流人孟瑶、敬冕为才，擢任之，使
瑶督大军当其冲。冕率轻兵由间道出，不意，遂斩晃
及支党万馀，筑尸为京观。俚洞魁宿为恶者，皆族彝
之。还，为检校兵部尚书，复知省事。嗣恭起州县吏，以
课治进，至显官。及晃事，株戮舶商，没其财数百万，私
有之，代宗恶焉，故赏不酬功。德宗立，阴赇宰相杨炎，
炎录前效，更拜兵部尚书、东都留守。俄加怀郑汝陕
河阳三城节度、东都畿观察使。卒，年七十一，赠左仆
射。子应恕。